音樂心理學

音樂心理學係結合樂理同心理學嘅學術領域，研究音樂同人類行為之間嘅啦掕，簡單例子有研究人點樣按感知到嘅聲嚟作出有節奏性嘅郁動。

重要概念

音高感知

响對音高感知嘅研究上，相對音感同絕對音感係兩個相當受關注嘅概念：
相對音感係指一個人靠留意一個音符同一個「對照用」音符嘅對比，估計前者嘅音高；例如幫鋼琴做調音嘅人噉，簡化講佢哋做嘅係攞住碌已知音高嘅音叉，一路「聽一吓碌音叉嘅聲、又彈一吓座鋼琴上面嘅一個 key」，一路聽住兩吓聲之間嘅音高對比係咪好似正常嘅噉，係嘅話就表示嗰個 key 冇問題，唔係嘅話就表示個 key 有問題要調較；喺呢種過程裏面，個人要靠相對音感；
絕對音感就唔同，一個具有絕對音感嘅人係可以乜都唔使靠、齋用對耳聽經已可以正確噉判斷一吓聲係邊個音高，而呢種係一種極少有嘅能力－有研究顯示，就算喺專門學音樂嘅學生之間，都係唔夠 5% 嘅人能夠做到接近完美嘅絕對音感。因為絕對音感同音樂才能之間嘅強烈關係，有唔少音樂心理學工作者都致力研究絕對音感，想知道絕對音感同邊啲腦區嘅灰質量或者腦活動有啦掕，想從而探究有冇方法可以預測甚至後天噉培育音樂學生嘅絕對音感。

打拍子

音樂心理學上對打拍子呢種行為嘅研究都相當出名：打拍子係指一隻動物喺腦海入面記住啲拍子嘅能力；音樂心理學對包括人在內嘅好多動物作出觀察，發現打拍子嘅能力喺自然界當中查實並唔常見；齋靠日常觀察經已可知，人有能力打拍子，能夠跟住聽到嘅拍子 1 2 3 4... 1 2 3 4... 噉數，而且仲要係喺腦海入面感受時間嘅流逝，跟住預想中嘅時間，估計下一吓拍子會喺邊一刻出現。

呢樣嘢多數動物都做唔到：有研究試過訓練普通獼猴打拍子，發覺就算經過超過一年咁耐嘅訓練，啲獼猴打拍子嗰陣每吓都硬係遲咗幾百毫秒，即係話獼猴似乎唔識好似人噉「估下一吓拍子幾時出現」，淨係一味靠住「一聽到拍子機嘅聲就俾反應郁手」嚟「打拍子」；除此之外，音樂心理學仲有對靈長目以外嘅物種作出研究，發覺絕大部份測試咗嘅動物似乎都冇打拍子嘅能力－打拍子呢種能力淨係得人類同鳳頭鸚鵡等嘅少數物種做得到。

認知
心流
藝術心理學

攷

音樂
心理學